Il-Kummissjoni qed tniedi sejħiet għal proposti biex tiffinanzja aktar minn €160 miljun fi proġetti industrijali konġunti fis-settur tad-difiża fl-2020, u qed tħabbar seba' proġetti ġodda ta' riċerka fis-settur tad-difiża magħżula għal finanzjament ta' aktar minn € 19-il miljun mill-baġit tal-2019. Thierry Breton, il-Kummissarju għas-Suq Intern, qal: “F'dan il-perjodu diffiċli minn bosta aspetti, qegħdin nimmobilizzaw il-programmi kollha tal-UE biex nappoġġaw il-kumpaniji tagħna, żgħar kif ukoll kbar. Qegħdin ukoll inħejju ruħna għall-ġejjieni. Permezz tal-iżvilupp konġunt tat-teknoloġiji tad-difiża, qegħdin insawru Ewropa aktar reżiljenti u nsaħħu l-bażi industrijali tagħna.” Il-proġetti huma ffinanzjati mill-Programm Ewropew għall-Iżvilupp fl-Industrija tad-Difiża (EDIDP) b'valur ta' €500 miljun għall-2019-2020, u mill-Azzjoni Preparatorja fuq ir-Riċerka dwar id-Difiża (PADR), b'baġit ta' €90 miljun għall-2018-2020. Dawn huma l-programmi li ġew qabel il-Fond Ewropew għad-Difiża komplut, li se jrawmu bażi industrijali tad-difiża innovattiva u kompetittiva u se jikkontribwixxu għall-awtonomija strateġika tal-UE. Programm Ewropew għall-Iżvilupp fl-Industrija tad-Difiża: sejħiet għal proposti għall-2020 B'total ta' aktar minn €160 miljun, is-sejħiet għal proposti tal-2020 ikopru 12-il kategorija li jirriflettu l-ħtiġijiet ta' kapaċità kritiċi definiti f'kooperazzjoni mill-qrib mal-Istati Membri. Il-Kummissjoni hija interessata fi proposti għal proġetti li jinkludu t-tfassil, l-iżvilupp ta' prototipi u l-ittestjar ta' kontromiżuri mediċi Kimiċi, Bijoloġiċi, Radjoloġiċi u Nukleari (CBRN), bħall-immunoterapija preventiva u terapewtika, li jistgħu jkunu ta' benefiċċju biex jiġu indirizzati kriżijiet pandemiċi fil-ġejjieni bħal dik li l-Ewropa qiegħda taffaċja bħalissa. Dawn is-sejħiet għal proposti għandhom l-għan li jżidu l-kapaċitajiet tal-UE biex issib u tiġġieled kontra s-Sistemi tal-Ajru Awtonomi bħad-droni f'sitwazzjonijiet ta' difiża, u bħall-għarfien ċibernetiku tas-sitwazzjoni u l-kapaċitajiet tad-difiża, bħan-netwerks tad-difiża u t-teknoloġiji għall-komunikazzjoni u l-kondiviżjoni siguri tal-informazzjoni. Il-programm jinkludi inċentivi għas-sehem tal-intrapriżi żgħar u ta' daqs medju (SMEs). Bħal fis-sena 2019, insibu kategorija b'baġit ta' €10 miljun li hija assenjata kollha lill-SMEs li jistgħu jipprovdu soluzzjonijiet tad-difiża innovattivi u b'xeħta lejn il-ġejjieni. Il-Kummissjoni se torganizza jum ta' informazzjoni sabiex tiggwida l-konsorzji interessati dwar il-proċess ta' preżentazzjoni ta' proposti u sabiex trawwem il-kooperazzjoni fost l-entitajiet Ewropej permezz ta' sessjonijiet speċifiċi ta' abbinament tal-entitajiet. Id-data preċiża tiġi kkomunikata fil-ġimgħat li ġejjin. B'mod parallel, il-Kummissjoni bħalissa qiegħda tevalwa l-applikazzjonijiet għas-sejħiet għal applikazzjonijiet tal-2019. Azzjoni Preparatorja fuq ir-Riċerka dwar id-Difiża: proġetti magħżula għall-2019 Wara li tnedew is-sejħiet għal proposti fl-2019, intgħażlu seba' proġetti ġodda ta' riċerka fid-difiża biex jiġu ffinanzjati mill-Azzjoni Preparatorja fuq ir-Riċerka dwar id-Difiża (PADR) b'total ta' aktar minn € 19-il miljun. Il-proġetti magħżula jiffokaw fuq it-teknoloġiji b'potenzjal ta' tfixkil kbir fis-settur tad-difiża bħall-intelliġenza artifiċjali u t-teknoloġiji tal-kwantum, kif ukoll it-teknoloġiji kritiċi tad-difiża għall-gwerra elettronika u l-istandards ta' interoperabbiltà għas-sistemi militari awtonomi. Il-konsorzji li ressqu l-proposti magħżula jikkonsistu minn 65 integratur tas-sistema Ewropea avvanzati, minn manifatturi ta' tagħmir oriġinali, minn kumpaniji b'kapitalizzazzjoni medja u SMEs b'teknoloġija avvanzata u minn istituti tar-riċerka minn 15-il Stat Membru tal-UE. Aktar tagħrif Sejħiet tal-EDIDP: https://ec.europa.eu/info/funding-tenders/opportunities/portal/screen/opportunities/topic-search Sit web tad-DEFIS: https://ec.europa.eu/growth/sectors/defence/ Sit web tal-EDA: https://www.eda.europa.eu/what-we-do/activities/activities-search/pilot-project-and-preparatory-action-for-defence-research Skeda informattiva dwar is-sejħiet għal proposti tal-EDIDP Skeda informattiva dwar il-proġetti tal-PADR Aktar tagħrif dwar il-kuntest tal-komunikazzjoni preċedenti dwar l-industrija tad-difiża Stqarrija għall-istampa dwar it-tnedija tal-Fond Ewropew għad-Difiża, Ġunju 2017 Stqarrija għall-istampa dwar l-ewwel għotjiet għar-riċerka għad-difiża, Frar 2018 Stqarrija għall-istampa dwar il-Proposta għal Fond Ewropew għad-Difiża 2021-2027, Ġunju 2018 Stqarrija għall-istampa dwar il-ftehim provviżorju dwar il-ġejjieni tal-Fond Ewropew għad-Difiża, Frar 2019 Stqarrija għall-istampa dwar it-twittija tat-triq għall-ewwel proġetti industrijali konġunti ffinanzjati mill-baġit tal-UE, Frar 2019 Aktar informazzjoni dwar il-PADR Programm ta' Ħidma u sejħiet għal proposti Aktar informazzjoni dwar l-EDIDP Programm ta' Ħidma u sejħiet għal proposti * Aġġornat fis-7/04/2020 11:45